Virallinen lehti nro C 167 , 02/06/1997 s. 0150



B4-0393, 0398, 0399, 0406, 0410, 0429 ja 0432/97 Päätöslauselma WTO:n Helmsin-Burtonin lakia koskevan riitojenratkaisumenettelyn keskeyttämisestä Euroopan parlamentti, joka - ottaa huomioon aikaisemmat päätöslauselmansa ekstraterritoriaalisista toimenpiteistä ja niiden vaikutuksista kauppaan ja kilpailuun maailmanmarkkinoilla, erityisesti Yhdysvaltojen Helmsin-Burtonin laista ja D'Amaton-Kennedyn laista, - ottaa huomioon vaatimuksensa toimittaa WTO:lle valitus riitojenratkaisumenettelyn aloittamiseksi, mikä on tällä välin toteutunut, - ottaa huomioon WTO:n menettelyt, joiden mukaan kiistan lopettaminen johtaa automaattisesti kiistan ratkaisupyrkimysten lopettamiseen muutamien kuukausien kuluttua; ottaa huomioon, että edellä tarkoitettu lainsäädäntö on yhä voimassa ja tulee jatkuvasti vaikuttamaan maihin, jotka eivät osallistuneet nyt saavutettuun kiistan ratkaisuun, - ottaa huomioon GATT-sopimuksen, joka sai Euroopan parlamentin puoltavan lausunnon EY:n perustamissopimuksen 228 artiklan 3 kohdan toisen alakohdan mukaisesti ja joka antaa komissiolle valtuudet EU:n toimeenpanevana elimenä edustaa EU:ta WTO:n tasolla (osittain yhdessä jäsenvaltioiden kanssa), - ottaa huomioon komission ja neuvoston kiireellisenä pyytämän lausunnon, joka hyväksyttiin suurella enemmistöllä, A. muistuttaa, että ajasta ei ollut pulaa eikä ollut minkäänlaista oikeutusta siihen, että parlamenttia ei kuultu etukäteen, B. ottaa huomioon, että Yhdysvallat on omaksumansa kannan mukaisesti kiistänyt WTO:n toimivallan tässä tapauksessa, C. ottaa huomioon sitoumuksensa kauppajärjestelmän monenväliseen luonteeseen WTO:n puitteissa; 1. Pitää valitettavana sitä, että komissio ei kuullut parlamenttia, ja odottaa, että tulevaisuudessa parlamentti voi osallistua rajoituksitta kuulemisprosessiin näitä ongelmia käsiteltäessä; 2. Katsoo, että komission toiminta tässä yhteydessä muodostaa osan komissiolle myönnettyä toimeenpanovaltaa yhteisen kauppapolitiikan alalla ja sen on siten kuuluttava EU:n päätöksenteon piiriin asiaa koskevien 113 artiklassa, 228 artiklan 3 kohdan ensimmäisessä ja toisessa alakohdassa tai 235 artiklassa olevien EY:n perustamissopimuksen määräysten mukaisesti; 3. Pyytää neuvostoa varmistamaan, että parlamenttia kuullaan rajoituksitta asianmukaisesta oikeudellisesta perustasta, ja kehottaa siksi neuvostoa ja komissiota suostumaan epämuodolliseen kolmen toimielimen väliseen kokoukseen sen selvittämiseksi, missä määrin parlamentti osallistuu WTO:n tasolla tapahtuvaan päätöksentekoon; 4. Pyytää komissiota tiedottamaan parlamentille asianomaisten valiokuntien välityksellä EU:n ja USA:n välisen sopimuksen täytäntöönpanosta jatkossa; 5. Pyytää komissiota toimittamaan vuotuisen kirjallisen kertomuksen toiminnastaan WTO:n tasolla avoimuuden varmistamiseksi WTO:hon liittyvissä asioissa; 6. Kehottaa komissiota painokkaasti tuomaan ekstraterritoriaalisia toimenpiteitä kuten Helmsin-Burtonin lakia ja D'Amaton-Kennedyn lakia koskevan valituksensa uudelleen WTO:n käsiteltäväksi, ellei parlamentti saa tyydyttävää vastausta, joka on sen kannattaman politiikan mukainen; 7. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, Yhdysvaltojen hallitukselle ja kongressille ja WTO:lle.